Evanđelje po Mateju (Šarić)/Glava 4.
1 Tada Isusa odvede Duh u pustinju, da ga kuša đavao. 

2 Postio je četrdeset dana i četrdeset noći. Tada ogladnje. 

3 Onda pristupi k njemu kušač i reče: "Ako si Sin Božji, zapovjedi, da ovo kamenje postane kruh!" 

4 On mu odgovori: "Stoji pisano: Čovjek ne živi samo o kruhu, nego o svakoj riječi, što dolazi iz usta Božjih." 

5 Tada ga uze đavao sobom u Sveti grad, postavi ga navrh hrama 

6 i reče mu: "Ako si Sin Božji, baci se dolje, jer stoji pisano: Anđelima svojim naložio je za tebe. Oni će te nositi na rukama svojim, da ne zapneš za kamen nogom svojom." 

7 Isus mu reče: "Stoji i pisano: "Ne kušaj Gospodina, Boga svojega!" 

8 Tada ga uze đavao sobom na goru vrlo visoku. Tamo mu pokaza sva kraljevstva svijeta s krasotom njihovom 

9 i reče mu: "Sve ovo dat ću tebi, ako padneš ničice i pokloniš mi se." 

10 Tada mu zapovjedi Isus: "Odstupi, sotono! Stoji pisano: "Gospodinu, Bogu svojemu, klanjaj se i njemu jedino služi!" 

11 Tada ga ostavi đavao, i gle, anđeli pristupiše, i služili su mu. 

12 Kad je čuo Isus, da je Ivan zatvoren, skloni se u Galileju. 

13 Ostavi Nazaret i nastani se u Kafarnaumu primorskom, u području Zebulunovu i Naftalijevu. 

14 Tako se je imala ispuniti riječ proroka Izaije: 

15 "Zemlja Zebulunova i zemlja Naftalijeva, kraj prema moru, s one strane Jordana, pokrajina neznabožačka: 

16 Narod, koji sjedi u tami, vidi svjetlost veliku; nad onima koji stoje u zemlji smrtne sjene, sja svjetlost." 

17 Otada počne Isus propovijedati. Njegova je vijest bila: "Obratite se; jer je blizu kraljevstvo nebesko." 

18 Kad je išao pokraj mora Galilejskoga, vidje, kako dva brata, Simon, koji se zove Petar, i njegov brat Andrija, baciše mrežu svoju u more. Oni su bili ribari. 

19 On im reče: "Hajdete za mnom! Učinit ću vas lovcima ljudi." 

20 Smjesta ostaviše oni mreže svoje i pođoše za njim. 

21 Kad je odatle otišao dalje, vidje druga dva brata, Jakova, sin Zebedejeva, i njegova brata Ivana, kako su svojim ocem Zebedejem popravljali u lađici mreže svoje. I pozva ih. 

22 Smjesta ostaviše oni lađicu i oca svojega i pođoše za njim. 

23 Isus je prolazio po svoj Galileji. Učio je u sinagogama, navješćivao radosnu vijest o kraljevstvu i liječio svaku bolest i svaku nemoć u narodu. 

24 Glas o njemu raširio se po svoj Siriji. Donosili su mu sve, koji su trpjeli od različitih bolesti i muka, i opsjednute, mjesečnjake i uzete, i on ih je izliječio. 

25 Za njim je išlo veliko mnoštvo naroda iz Galileje i Dekapolisa i iz Jerusalema, Judeje i iz zemlje s onu stranu Jordana. 

Evanđelje po Mateju (Šarić)